Fjórtándi hjálparstarfsmaður Rauða krossins til starfa á Haítí Valgerður Grímsdóttir , hjúkrunarfræðingur , heldur til Haítí þriðjudaginn 6. apríl til starfa fyrir Rauða kross Íslands . Lilja Óskarsdóttir , hjúkrunarfræðingur , sem hefur starfað við tjaldsjúkrahús þýska og finnska Rauða krossins í Carrefour , úthverfi Port-au-Prince , síðan um miðjan febrúar er væntanleg heim 2. apríl . Frá því að jarðskjálftinn reið yfir um miðjan janúar hefur Rauði kross Íslands sent fjármálafulltrúa , átta heilbrigðisstarfsmenn , sérfræðing í hreinsun vatns , og fjóra sérfræðinga sem unnu með alþjóðlegu teymi að skipulagningu uppbyggingarstarfs Alþjóða Rauða krossins næstu þrjú árin . Hjálparsamtök vinna nú í kappi við tímann að dreifa efni til þeirra 1,3 milljóna manna sem misstu heimili sín í skjálftanum áður en regntíminn gengur í garð af fullum krafti í apríl . Rauði krossinn óttast að ástandið eigi eftir að versna til muna meðan á regntímabilinu stendur , og er hlutverk heilbrigðisstarfsmanna mjög mikilvægt á næstu mánuðum .